Mikkel Dencker (DF), 2014-01-23:
Jeg vil indlede med at takke udenrigsministeren for de to redegørelser, som vi drøfter her i dag.
Jeg vil ligeledes indlede med på linje med andre at fremhæve, at det er en stor rolle og en vigtig rolle, som det arktiske område spiller.
Rigsfællesskabets prioriteter i forhold til det arktiske område beskrives på glimrende vis i redegørelsen, og det er positivt for mig som ordfører at kunne konkludere, at Dansk Folkeparti i vid udstrækning bakker op om disse prioriteter.
Jeg vil her blot fremhæve et par af de væsentligste.
Jeg synes, det er værd at fremhæve, at den danske regering lægger vægt på et tæt samarbejde og en dialog med rigsfællesskabets forskellige dele, sådan at kongeriget Danmark taler med en fælles stemme i internationale fora.
Det kan jeg naturligvis kun bakke op om, alt andet ville være mærkeligt.
I det forgangne år har der været stor fokus på forsvarets kapacitet til opgaveløsning i Arktis, og bl.a. har Statsrevisorerne kritiseret den måde, opgaverne hidtil har været løst på.
Dansk Folkeparti støtter bestræbelserne på at styrke denne kapacitet og i det hele taget, at opgaverne løses på fuldt ud forsvarlig vis.
Derfor bakker vi da også op om arbejdet med at forbedre opgaveløsningen.
Det siger sig selv, at forsvaret er en central aktør i forhold til væsentlige opgaver som overvågning og suverænitetshåndhævelse, og forsvarets kapacitet til at løse
disse og andre opgaver må naturligvis styrkes, når man lægger større og større vægt på Arktis, og når der i kraft af afsmeltning af is jo bliver et større søareal, som skal dækkes.
Dansk Folkeparti bakker også op om, at Arktisk Råd skal være det centrale forum for samarbejde og beslutninger vedrørende Arktis, og det er naturligvis vigtigt, at rigsfællesskabet spiller en aktiv rolle i dette forum og andre relevante internationale fora.
Dog vil jeg her nævne, at det stadig ikke står lysende klart for mig, hvorfor et land som Kina er blevet tildelt observatørrolle i Arktisk Råd.
Og en ordfører før mig var inde på, hvorfor Italien havde den rolle.
Det kan man så spekulere over.
Som medlem af Nordisk Råd er det også glædeligt, at Nordisk Ministerråd i disse år ligeledes fokuserer på befolkningerne i Arktis.
I de store forkromede drøftelser om geopolitik og mulighederne for økonomiske eventyr i Arktis er det vigtigt ikke at glemme de cirka 4 millioner mennesker, som faktisk bor der.
Og derfor er det selvfølgelig også vigtigt med fokus på at sikre en bæredygtig udvikling og forbedre levevilkårene for befolkningerne i de nordlige områder.
Det er en helt naturlig udvikling, at Arktis også kommer til at spille en større rolle i det nordiske samarbejde, sådan som Nordisk Råd og Nordisk Ministerråd også lægger op til.
Det canadiske formandskabsprogram beskrives også kort i redegørelsen, og også her må man sige, at der overordnet set er tale om ganske oplagte og fornuftige prioriteringer såsom forbedring af skibssikkerhed og forebyggelse og bekæmpelse af oliespild, som vi sikkert alle kan være enige om er både gode, men også nødvendige initiativer at tage.
Det er ligeledes glædeligt at konkludere, at der i redegørelsen om Østersørådssamarbejdet bl.a. fokuseres på beskyttelse af havmiljøet, som jo har en afgørende betydning for Danmark med vores placering i Østersøen.
Og i kraft af at der jo ligger nogle lande langs Østersøen, som måske har en mindre tradition for at beskytte miljøet, ja, så er det godt, at vi har et forum som Østersørådssamarbejdet, hvor sådanne problemstillinger kan tages op.
Men som afslutning på min tale vil jeg blot endnu en gang takke ministeren for redegørelserne og for muligheden for at have debatten her i dag.